ຜູ້ຕ້ອງສົງໄສ ລະດັບສູງ ໃນການໂຈມຕີກໍ່ການຮ້າຍ ທີ່ປາຣີ ວາງແຜນວ່າ ຈະລະເບີດຕົວເອງ ແຕ່ໄດ້ປ່ຽນໃຈ
ທ້າວ Salah Abdeslam ໄດ້ຖືກປົດປ່ອຍອອກຈາກໂຮງໝໍ ມື້ນຶ່ງຫຼັງຈາກທີ່ ຜູ້ກ່ຽວ ແລະ ຜູ້ຕ້ອງສົງໄສສົມຮູ້ ຮ່ວມຄິດ ອີກຄົນນຶ່ງ ຖືກຍິງ ໃນລະຫວ່າງການບຸກກວດຄົ້ນ.
ໄອຍະການຂອງຝຣັ່ງທ່ານນຶ່ງ ກ່າວວ່າ ຜູ້ຕ້ອງສົງໄສ ລະດັບສູງ ໃນການໂຈມຕີກໍ່ການຮ້າຍ ເມື່ອເດືອນພະຈິກ ທີ່ຜ່ານມາ ຊຶ່ງໄດ້ ສັງຫານ 130 ຄົນ ຢູ່ທີ່ນະຄອນຫຼວງປາຣີ ໄດ້ວາງແຜນທີ່ຈະລະ ເບີດຕົວເອງ ຢູ່ນອກສະໜາມກິລາເຕາະບານ ແຕ່ໄດ້ປ່ຽນໃຈ ທ້າວ Salah Abdeslam ໄດ້ຖືກປົດປ່ອຍອອກຈາກໂຮງໝໍແຫ່ງ ນຶ່ງ ໃນນະຄອນຫຼວງ Brussels ແລະໄດ້ຖືກນຳໄປເຂົ້າຄຸກ ໃນ ວັນເສົາວານນີ້ ມື້ນຶ່ງຫຼັງຈາກທີ່ ຜູ້ກ່ຽວ ແລະ ຜູ້ຕ້ອງສົງໄສສົມຮູ້ ຮ່ວມຄິດ ອີກຄົນນຶ່ງ ຖືກຍິງໃນລະຫວ່າງການບຸກກວດຄົ້ນ ຂອງ ເຈົ້າໜ້າທີ່ຕຳຫຼວດ ທີ່ສາມາດຈັບກຸມພວກເຂົາທັງສອງໄດ້ ໄອຍະການຂອງຝຣັ່ງ ທ່ານ Francios Molins ກ່າວວ່າ ຄຳຖະແຫລງຂອງທ້າວ Abdeslam ທີ່ກ່າວວ່າ ລາວໄດ້ປ່ຽນໃຈບໍ່ຂ້າຕົວເອງ ຢູ່ນອກສະໜາກິລາ ນັ້ນ ແມ່ນຄວນຮັບເອົາໄວ້ ດ້ວຍຄວາມລະມັດລະວັງ ທ່ານ Molins ກ່າວວ່າ ທ້າວ Abdeslam ໄດ້ຖືກພົບເຫັນ ຢູ່ ໃນເຂດຂອງນະຄອນຫຼວງປາຣີ ທີ່ບໍ່ໄດ້ຖືກໂຈມຕີ ໃນຄ່ຳຄືນນັ້ນ ທະນາຍຄວາມຂອງທ້າວ Abdeslam ທ່ານ Sven Mary ໄດ້ກ່າວໃນວັນເສົາວານນີ້ ວ່າ ລູກຄວາມຂອງທ່ານ ແມ່ນໃຫ້ການຮ່ວມມືກັບຕຳຫຼວດ Belgium ແຕ່ທ່ານຈະຕໍ່ສູ້ຕ້ານ ການສົ່ງຜູ້ຮ້າຍຂ້າມແດນ ໄປຍັງຝຣັ່ງ ອົງການຕຳຫຼວດສາກົນ ຫຼື Interpol ໄດ້ຮຽກຮ້ອງໃຫ້ລັດຖະບານຕ່າງໆ ເອົາໃຈໃສ່ກວດ ຂັນເພີ້ມຕື່ມອີກ ຢູ່ຕາມຊາຍແດນຂອງພວກຕົນ ໂດຍກ່າວວ່າ ພວກສົມຮູ້ຮ່ວມຄິດ ກັບ ທ້າວ Abdeslam ອາດພະຍາຍາມ ຫລົບໜີອອກໄປຈາກທະວີບຢູໂຣບ Interpol ແນະນຳເຈົ້າໜ້າທີ່ຄວບຄຸມຊາຍແດນ ໃຫ້ຈັບຕາເບິ່ງ ພວກໜັງສືເດີນທາງທີ່ຖືກ ລັກໄປ ແລະ ເອກະສານເດີນທາງປອມແປງຕ່າງໆເຫຼົ່ານັ້ນ ປະທານາທິບໍດີ ຝຣັ່ງ ທ່ານ Francios Hollande ກ່າວວ່າ ການສືບສວນສອບສວນ ໄດ້ ເປີດເຜີຍໃຫ້ຮູ້ວ່າ ມີພວກຄົນທີ່ກ່ຽວພັນກັບການໂຈມຕີ ອີກຫຼາຍ ເກີນກວ່າ ເຈົ້າໜ້າທີ່ ໄດ້ ຄາດຄິດໄວ້ ໃນເບື້ອງຕົ້ນ ທ່ານໄດ້ກ່າວອີກວ່າ ເຄືອຂ່າຍຂອງພວກເຂົາ ແມ່ນກະຈາຍ ອອກໄປ ຢູ່ໃນຫຼາຍປະເທດ